钦定古今图书集成/理学汇编/文学典/第064卷 > 和㠓
## 钦定古今图书集成/理学汇编/文学典/第064卷 > 和㠓

按《宋史和岘传》：“㠓字显仁，凝第四子也。生五六岁，凝
教之诵古诗赋，一历辄不忘。试令咏物为四句诗，颇
有思致。凝叹赏而奇之，语岘曰：‘此儿他日必以文章
显，吾老矣，不见汝，曹善保护之’。太平兴国八年，擢进
士第，释褐霍丘主簿。雍熙初，知崇仁县，就拜大理评
事。江南转运杨缄以其材干奏，移知南昌县。代还，刑”
部取为详覆官，迁光禄寺丞。先是，凝尝取古今之传
听讼断狱、辩雪冤枉等事著为《疑狱集》，㠓因增益事
类，分为三卷，表上之。俄献所著文赋五十轴。召试中
书，擢为太子中允。先是，冯起撰《御前登第三榜碑》以
献，上甚称奖，命直史馆。淳化初，㠓又撰《七榜题名记》，
并补注凝所撰《古今孝悌集成》十卷以献，遂以本官
直集贤院，中谢日赐绯鱼。三年春，献《观灯赋》，诏付史
馆，迁右正言。是岁，太宗亲试贡士，㠓预考校，作歌以
献。上对宰相称赏之，召问年几何时，摹印《儒行篇》以
赐，新及第人及三馆、台省官皆上表称谢。上时御便
坐，出表以示宰相，而㠓与张洎尤称上旨，因谓李昉
曰：“㠓，宰相子，勤学自立，有文章，能荷堂构如㠓者，不
可多得也。”遂以本官知制诰。不逾年，加水部员外郎、
知理检院。至道元年，赐金紫，与王旦同判吏部铨。是
秋，晨起将朝，风眩暴作而卒，年四十五。上闻之惊叹，
遣中使就家问疾状，并恤其孤，赗赙加等。长子珙才
十岁，即授大理评事；次子璬，补太庙斋郎。㠓好修饰
容仪，自五鼓张灯烛，至辨色，冠带方毕。虽幼能属文，
殊少警策。每草制，必精思讨索而后成，拘于引类偶
对，颇失典诰之体。上以其贵家子，能业文，甚宠待之欲召入翰林，谓近臣曰：“㠓眸子眊眊然，胸中必不正，
不可以居近侍也。”其命遂寝。㠓弟始为三班奉职。
淳化中，献文求试，上以故相之后，改授大理评事。